
R E F E R A T   D E   A P R O B A R E
privind aprobarea Strategiei Integrate de Dezvoltare Urbană
 a Municipiului Brad 2021 - 2027

Strategia Integrată de Dezvoltare Urbană a Municipiului Brad 2021 - 2027 este un instrument de planificare în vederea dezvoltării urbane durabile a Municipiului Brad. 
Potrivit Ghidului pentru planificarea și fundamentarea procesului decizional din administrația publică locală, Strategia de dezvoltare locală reprezintă documentul în care se fixează prioritățile de dezvoltare sectorială și intersectorială ale comunității și direcțiile de acțiune pentru atingerea acestor priorități pe termen mediu și lung (între 3 și 10 ani), pornind de la analiza contextului economic și social existent. 

Documentația are ca scop coordonarea programelor și proiectelor cu problematica existentă și cu tendințele de dezvoltare ale localității în context județean, regional și național și este realizată în coordonare cu o serie de documente programatice elaborate la nivel european, național și regional.


Strategia este un document strategic, cu valoare de cartă de dezvoltare locală, orientat pe termen mediu, care pune în valoare elementele de potențial ale localității, în vederea explorării direcțiilor de dezvoltare în beneficiul cetățenilor, a noilor roluri pe care poate și trebuie să și le asume la nivel local ca o necesitate. 
Documentul stabilește un mod de abordare structurat și coerent al activităților pe care autoritatea administrației publice locale din municipiul Brad trebuie să le inițieze, implementeze și susțină în vederea atingerii obiectivelor trasate la nivel regional, național și chiar european.

Pornind de la situația existentă la nivel local, Strategia Integrată de Dezvoltare Urbană a Municipiului Brad 2021 - 2027 cuprinde o parte de analiză socio-economică a punctelor tari și slabe identificate la nivelul comunității și a oportunităților și amenințărilor generate de contextul regional, național și european. În acest fel, avantajele sunt utilizate astfel încât oportunitățile să fie valorificate la maxim, iar amenințările să fie evitate, în vreme ce slăbiciunile să fie corectate.


Viziunea propusă pentru Municipiul Brad abordează schimbările care au loc în societate, în dinamica economică și spațială, urmărind ca prin implementarea acestora să se realizeze integrarea obiectivelor și politicilor locale  cu  cele regionale, naționale și europene, în contextul tranziției către o economie neutră din punct de vedere climatic: Municipiul Brad 2027 - zonă urbană sigură, rezilientă, durabilă, atractivă pentru locuire și turism!

În identificarea direcțiilor strategice de dezvoltare s-a considerat o abordare cuprinzătoare care include activități pentru care au fost identificate multiple surse de finanțare (buget local, buget național, instrumente structurale, alte instrumente financiare). 
Obiectivele strategice aparţin unor abordări realiste, a căror realizare este condiţionată de întreprinderea de acţiuni exprimate prin politici/ priorități, direcții de acțiune şi proiecte stabilite în corelare cu cele 17 obiective de dezvoltare durabilă ale Agendei 2030 în care se identifică multe ținte care se referă la competențe locale și provocări urbane.

Proiectele şi acţiunile incluse în Strategia Integrată de Dezvoltare Urbană a Municipiului Brad 2021 - 2027 sunt adresate întregii comunităţi, ele implicând deopotrivă instituţiile şi administraţia publică, mediul de afaceri, societatea civilă şi, mai ales, beneficiarii finali ai rezultatelor implementării Strategiei, cetăţenii municipiului Brad. 

Stabilirea priorităţilor la nivel de proiecte a avut în vedere, în primul rând, importanţa acestora pentru comunitatea locală, astfel cum a rezultat din consultările publice care au avut loc. În acest mod se creează premisele unui impact favorabil cât mai larg în rândul populaţiei prin situarea pe traiectoria de dezvoltare dorită de cetăţeni şi luarea în considerare, cât mai mult posibil, a doleanţelor şi aşteptărilor acestora.
Precizăm că acest document strategic a fost realizat în cadrul proiectului ”Consolidarea Capacității Administrative a UAT Municipiul Brad”, finanțat prin Programul Operațional Capacitate Administrativă 2014 - 2020, iar procesul de elaborare a inclus consultări publice cu rolul de a asigura un cadru participativ și un dialog între mediul de afaceri, mediul educațional, societatea civilă, grupuri de inițiativă etc. și Municipiul Brad, în procesul de elaborare a direcțiilor de dezvoltare pentru următoarea perioadă de programare. La aceste consultări au fost invitați și au participat reprezentanți din domeniile cele mai importante pentru comunitate.

În contextul celor de mai sus am inițiat prezentul proiect de hotărâre prin care am propus aprobarea Strategiei Integrate de Dezvoltare Urbană a Municipiului Brad 2021 – 2027 și-l supun spre dezbatere plenului Consiliului Local al Municipiului Brad în forma prezentată.
Invoc în susţinerea propunerii mele prevederile
a)  Ghidul  Solicitantului  Condiții  Specifice  de  accesare  a  fondurilor  din  Programul  Operațional Capacitate  Administrativă  2014 - 2020,  aferent  cererii  de  proiecte  POCA/661/2/1  (CP13/2019 –  less);      

b) Legea  nr.  350/2001  privind  amenajarea  teritoriului  şi  urbanismul  cu  completările  și modificările  ulterioare;       

c) Ordinul  nr.  233  din  26  februarie  2016  pentru  aprobarea  Normelor  Metodologice  de  aplicare  a Legii  nr.  350/2001  privind  amenajarea  teritoriului  și  urbanismului  și  de  elaborare  și actualizare  a  documentațiilor  de  urbanism;

d) art. 120 și art. 121 din Constituția României;

e) art. 3 și art. 4 din Carta Europeană a autonomiei locale adoptată la Strasbourg la 15 octombrie 1985 și ratificată de România prin Legea nr. 199/1997;

f) Legea - cadru a descentralizării nr. 195/2006, cu modificările și completările ulterioare;         

g) Legea  nr. 52/2003  privind  transparența  decizională  în  administrația  publică;        

h) Legea nr.  24/2000  privind  normele  de  tehnică  legislativă  pentru  elaborarea  actelor normative;        

i) Regulamentul  (UE)  nr.  1301/2013  al  Parlamentului  European  și  al  Consiliului  din  17 decembrie  2013  privind  Fondul  european  de  dezvoltare  regională  și  dispozițiile  specifice aplicabile  obiectivului  referitor  la  investițiile  pentru  creștere  economică  și  locuri  de  muncă  și de  abrogare  a  Regulamentului  (CE)  nr.  1080/2006;

j) art.  129  alin. (1), alin.  (2)  lit.  (b), lit. (c) și lit. (d),   alin.  (4)  lit. (e), alin. (7) lit. (b) și lit. (c) din  O.U.G.  nr.  57/2019  privind Codul  administrativ, cu modificările și completările ulterioare.

